Mardi Gras u Louisiani (24/2/04) - 2004-02-23
Ovaj tradicionalni karneval američkog Juga kulminira dan prije početka Korizme
U Americi se ovih dana slavi Mardi Gras, višednevni karneval koji će kulminirati danas, na dan prije početka Korizme. Drugim riječima, ovo je posljednja prilika za slavlje! New Orleans je, sa svojim raspojasanim karnevalom, svake godine u centru pažnje, no Mardi Gras se – uz manje pompe, ali znatno autentičnije - slavi u manjim zajednicama diljem Louisiane. Karen Collins je član je sastava Squeeze Bayou, koji izvodi tradicionalnu glazbu "cajuna", potomaka francuskih doseljenika iz Kanade, koji još uvijek govore svoje narječje francuskog. Zatekli smo je u galeriji Corcoran u Washingtonu gdje se ovih dana kroz izložbu, pjesmu, vino i tradicionalnu pikantnu hranu obilježava Mardi Gras. Premda nije iz Louisiane, zavoljela je tamošnje običaje, kao i “cajun” glazbu s njenim francuskim narječjem. Ona kaže da su glavne teme Mardi Grasa obitelj i zabava, što pruža jedinstvenu priliku prosječnom čovjeku da bude kralj barem jedan dan. "Ljudi se maskiraju i idu od kuće do kuće, tražeći perad i sve druge sastojke koji idu u tradicionalni paprikaš gumbo. Kad sve sakupe, naprave veliku porciju koju podijele s cijelim mjestom," opisuje gospodin Collins. U galeriji Corcoran izloženi su radovi umjetnice Chestee Harrington, koja je podrijetlom iz mjesta New Iberia u Louisiani, odakle inače potječe pikantni umak Tabasco. Ona kaže da je harmonika koja se pojavljuje u cajun i zydeco glazbi iz Louisiane rezultat dolaska njemačkih Židova, koji su na tom području pronašli utočište zajedno s Francuzima iz Kanade, te s crncima, Španjolcima i Indijancima stvorili jedinstvenu kulturu tog kraja. "Živjeli su jedan pored drugog. Svađali su se. Voljeli su se. Dijelili su međusobno sve ono što su imali – priču, glazbu ples. Glazba ih je najviše ujedinila... jer ona pripovijeda priču iz srca," kaže gospođa Harrington. Sarah Spell, autorica mnogih djela o cajunima, kaže da su muka i patnja glavni elementi koji u cajun glazbi dolaze do izražaja. "U rječniku Roma postoji riječ “duende” što znači da osjećaji imaju prednost pred konkretnim idejama...To je bit cajun glazbe: kroz ples i glazbu ljudi na jedan vrlo iskren način izražavaju svoje muke, svoje breme," kaže naša sugovornica. Diljem Louisiane vidljivo je da se vremena mijenjaju. Ipak, uputite li se u neko zabačeno malo mjesto, postoje šanse da ćete vidjeti obitelji u kostimima kako se kočijama voze od kuće do kuće, sakupljajući rižu, začine, kobasice i perad za Mardi Gras gumbo kojeg će pripremiti za cijelo selo.